Raining Pleasure

Οι Raining Pleasure είναι ελληνικό συγκρότημα ποπ/εναλλακτικής ροκ μουσικής από την Πάτρα.

 Ιστορία 
Το συγκρότημα σχηματίστηκε το 1990 αρχικά με το όνομα Rest In Peace. Το 1992 μετονομάστηκαν σε Raining Pleasure, από το ομώνυμο τραγούδι των Αυστραλών Triffids. Δύο χρόνια αργότερα κυκλοφόρησαν ένα demo με 16 τραγούδια, αρκετά από τα οποία περιλήφθηκαν στα δύο πρώτα άλμπουμ τους. Το 1995 συμμετείχαν με τρεις ηχογραφήσεις τους στη συλλογή CD The New Local Jazz Rock Scene: Δυτική Ακτή '96 που κυκλοφόρησε το μουσικό περιοδικό Ποπ & Ροκ σε συνεργασία με τα στούντιο «Παλμός».

Το ντεμπούτο άλμπουμ τους, με τίτλο Memory Comes Back, κυκλοφόρησε το 1996 και το 1998 ακολούθησε το δεύτερο άλμπουμ τους, Nostalgia, το οποίο προκάλεσε μεγάλη αίσθηση στην εγχώρια ανεξάρτητη σκηνή, αποσπώντας εγκωμιαστικές κριτικές τόσο στην Ελλάδα όσο και διεθνώς. Τραγούδια από αυτό το άλμπουμ παίχτηκαν σε ευρωπαϊκούς ραδιοφωνικούς σταθμούς, ενώ δύο από αυτά, τα “Is That Yoo?” και “Julie’s Birthday”, συμπεριλήφθηκαν σε συλλογές. Το 2015 ο δίσκος επανακυκλοφόρησε σε βινύλιο από την Inner Ear Records.

Το 2001 υπέγραψαν συμβόλαιο συνεργασίας με την Chrysalis Records μέσω της Minos EMI. Το καλοκαίρι της ίδιας χρονιάς κυκλοφόρησαν το EP Capricorn, που έντυσε μουσικά δύο τηλεοπτικές διαφημίσεις και έγινε πανελλήνια ραδιοφωνική επιτυχία.

Τον Δεκέμβριο του 2001 κυκλοφόρησε το άλμπουμ Flood: (coming of a) great quantity of water, το οποίο τους καθιέρωσε ως το πιο δημοφιλές ελληνικό αγγλόφωνο rock/pop συγκρότημα. Το κομμάτι "Fake", μέσα από το άλμπουμ, έντυσε μουσικά για τρία συνεχόμενα χρόνια τα τηλεοπτικά σποτ εταιρείας κινητής τηλεφωνίας και έγινε μεγάλη ραδιοφωνική επιτυχία. Το άλμπουμ έχει πουλήσει πάνω από 18.000 αντίτυπα και έχει ανακηρυχθεί χρυσό.

Ακολούθησε το 2003 το άλμπουμ Forwards + Backwards, που παρουσίασε μiα πιο πλούσια ηχητική άποψη και απέσπασε θετικές κριτικές. Το κομμάτι "Love Me, Love Me, Love Me" από το άλμπουμ έγινε ραδιοφωνική επιτυχία και έντυσε άλλη μία τηλεοπτική διαφήμιση.

Το 2004, αποδεχόμενοι την πρόταση του υιού του Μάνου Χατζιδάκι και της Έλλης Πασπαλά, ηχογράφησαν σε στούντιο στη Γερμανία το θρυλικό άλμπουμ του Χατζιδάκι, Reflections, το οποίο ο Έλληνας συνθέτης είχε ηχογραφήσει το 1969, με τους New York Rock & Roll Ensemble. Το άλμπουμ με τη νέα αυτή ηχογράφηση από τους Raining Pleasure έχει πουλήσει πάνω από 35.000 αντίτυπα και έχει ανακηρυχθεί χρυσό. Ο δίσκος ήταν υποψήφιος στα Μουσικά Βραβεία Αρίων του 2006, στην κατηγορία Εναλλακτικής μουσικής, όπου οι Raining Pleasure ανακηρύχθηκαν καλύτερο συγκρότημα της χρονιάς.

Το 2007 δημιούργησαν τη δική τους ανεξάρτητη δισκογραφική Celesta Records, τη διανομή της οποίας ανέλαβε η Minos EMI. Το Δεκέμβριο της ίδιας χρονιάς, κυκλοφόρησαν από τη Celesta το άλμπουμ Who's Gonna Tell Juliet?, στο οποίο την παραγωγή έκανε ο Clive Martin, ο οποίος έχει συνεργαστεί με κορυφαία ονόματα διεθνώς (The Cure, Sting, Queen, Nick Cave, Soft Cell, David Byrne, Echobelly, Stereophonics, Puressence, Les Negresses Vertes, EMF, Mansun κ.ά.).

Στις 24 Σεπτεμβρίου 2009 το συγκρότημα γιόρτασε στην Πάτρα, στον πολυχώρο «Πολιτεία», τα 20 χρόνια καλλιτεχνικής δραστηριότητάς του, με μια ζωντανή εμφάνιση με ελεύθερη είσοδο και με προσκεκλημένους καλλιτέχνες, μεταξύ των οποίων ήταν η Δήμητρα Γαλάνη και η Έλλη Πασπαλά.

Τον Φεβρουάριο του 2024 το συγκρότημα ανακοίνωσε την επανασύνδεσή του.

 Δισκογραφία 

Albums
 (1996) Memory Comes Back - Lazy Dog Records
 (1998) Nostalgia - Lazy Dog Records
 (2001) Flood: (coming of a) Great Quantity of Water - Chrysalis (Minos EMI)
 (2003) Forwards + Backwards - EMI (Minos EMI)
 (2005) Reflections - EMI (Minos EMI)
 (2007) Who's Gonna Tell Juliet? - (Celesta Records) 
 (2010) Live in Athens 2 CDs - (Minos EMI)

EPs
 (2001) Capricorn - Chrysalis (Minos EMI)

Singles
 (1998) "Underworld D-Tales Vol. 2"
 (2001) "Fake"
 (2002) Only Through You
 (2003) "Kastor Bossa"
 (2003) "The World" / "Identical Twins"
 (2003) "Love me, Love me, Love me"

 Συμμετοχές  
 (1995) Δυτική Ακτή '96 - The new local jazz rock scene, (3 τραγούδια)

Παραπομπές

 Εξωτερικοί σύνδεσμοι 
 Επίσημη ιστοσελίδα
 Ο Βασιλικός μιλάει στο mixtape.gr για το νέο άλμπουμ των Raining Pleasure - 'Who's gonna tell Juliet?'

Κατηγορία:Ελληνικά μουσικά συγκροτήματα
Κατηγορία:Ελληνικά indie rock συγκροτήματα
Κατηγορία:Βραβευμένοι με Αρίων
Κατηγορία:Μουσικά συγκροτήματα από την Πάτρα